**Ο Συμβολισμός της Κατάκτησης της Δυαδικότητας στη Ζωή και το Θάνατο του Ιησού**

Pathwork Guide Διάλεξη Αρ. 82 / 31 Μαρτίου 1961

Αγαπητοί μου φίλοι, σας χαιρετώ. Ο Θεός να ευλογεί τον καθένα από εσάς. Ευλογημένη είναι τούτη η ώρα. Η σημερινή διάλεξη είναι συνέχεια και επέκταση της τελευταίας διάλεξης, «Οι Συγκρούσεις στον Κόσμο της Δυαδικότητας».

Ορθώς αυτή η μέρα τιμάται ένα πολύ σημαντικό γεγονός στην ιστορία της ανθρωπότητας το οποίο είναι στενά συνδεδεμένο με τη δυαδικότητα, που ήταν το θέμα της τελευταίας μου διάλεξης. Τη μέρα αυτή, τη Μεγάλη Παρασκευή, ο Ιησούς Χριστός έφερε τη ζωή του σε αποκορύφωση μέσα σε μέγιστη δυστυχία και μέγιστη χαρά. Όχι μόνο υπό μια αφηρημένη ή απρόσιτη πνευματική έννοια, αλλά και υπό μια βαθιά ανθρώπινη και απτή έννοια. Η δυστυχία και η χαρά, η ηδονή και ο πόνος, είναι δυαδικότητες οι οποίες, σε τελική ανάλυση, δεν είναι τίποτε άλλο παρά υποδιαιρέσεις της μεγάλης δυαδικότητας: της ζωής *και* του θανάτου. Ποτέ της ζωής *ή* του θανάτου.

Μια πνευματική διδαχή που έχει παρεξηγηθεί πολλές φορές, λέει ότι κάποιος πρέπει να υπερβεί την ηδονή και τον πόνο. Αυτό φυσικά, υπό μια απόλυτη έννοια είναι αλήθεια. Ωστόσο, δεν μπορεί να γίνει με φυγή από τη δυσάρεστη εμπειρία της δυαδικότητας. Η υπέρβαση της ηδονής και του πόνου πραγματοποιείται μόνο με την αποδοχή και την πλήρη αντιμετώπιση της δυαδικότητας της ζωής *και* του θανάτου. Όσοι παρεξηγούν την έννοια της υπέρβασης της ηδονής και του πόνου την παρεξηγούν επειδή θέλουν να αποφύγουν αυτά τα ουσιαστικά βιώματα και όχι να τα ζήσουν.

Ωστόσο, μόνο αν αποδεχτείτε το θάνατο ως έχει και δεν τον αποφεύγετε θα μπορέσετε να ζήσετε πραγματικά. Μόνο τότε θα διαπιστώσετε ότι δεν υπάρχει θάνατος ούτε δυαδικότητα. Αυτό θα το αποδεχτείτε όχι ως μια παρήγορη πίστη στην οποία προσκολλάστε από αδυναμία και φόβο, αλλά ως μια αληθινή εμπειρία. Και αυτό θα μπορέσετε να το βιώσετε στα άπειρα μεγάλα και απόλυτα ζητήματα μόνο αν πρώτα μάθετε να το βιώνετε στους καθημερινούς μικρούς «θανάτους». Όταν δεν γίνεται το θέλημά σας και ζαρώνετε μπροστά στα βάσανα με λάθος και μη υγιή τρόπο, αυξάνετε την τραγική δυαδικότητα. Απορρίπτετε τον θάνατο και συνεπώς, με την απόλυτη έννοια του όρου, απορρίπτετε τη ζωή.

Η φυγή από το θάνατο και τα βάσανα προκαλεί, συχνά χωρίς πρόθεση, φυγή από τη ζωή και την ηδονή. Όσο μεγάλη προσπάθεια κι αν κάνει κάποιος να συμβάλει με χαρά στη ζωή και την ηδονή, αν συνειδητά ή ασυνείδητα αποφεύγει να αντιμετωπίζει το θάνατο και τα βάσανα θα αποδρά από τη ζωή και την ηδονή. Η αλήθεια είναι ότι αυτές οι δύο αποδράσεις πάνε πάντα χέρι με χέρι και αυτό έχει, φυσικά, πολύ αρνητικές συνέπειες για την ψυχή.

Το «Γίνετε σαν τα παιδιά» που είπε ο Ιησούς, έχει πολλές έννοιες, σε πολλά επίπεδα. Η μια είναι ότι τα παιδιά ζουν και βιώνουν τα πάντα έντονα. Όλες τους οι αισθήσεις και οι ικανότητές τους είναι καινούργιες και φρέσκες και κάθε βίωμα της ζωής, σε κάθε επίπεδο της ύπαρξής τους, είναι πολύ πιο έντονο από τις εντυπώσεις, τις αντιδράσεις και τα βιώματα των ενηλίκων. Αυτό είναι καλό επειδή η ψυχή που απορρίπτει τα βιώματα της ζωής με όλη τη σημασία τους, νεκρώνει τις ικανότητες που έχει για να ζει. Είναι πολύ καλύτερο για την εξέλιξη και την ανάπτυξη μιας οντότητας να ζήσει πολλές καταστάσεις εις ύψος και εις βάθος από το να δημιουργήσει μια ψεύτικη ηρεμία που σπάνια δηλώνει μια πραγματική αποστασιοποίηση. Η αποστασιοποίηση επιτυγχάνεται μόνο όταν κάποιος έχει αποδεχτεί όλα όσα προσφέρει η ζωή, συμπεριλαμβανομένου και του θανάτου. Μερικοί άνθρωποι πιστεύουν ότι έχουν φτάσει σε μια γνήσια αποδοχή του θανάτου, όταν στην πραγματικότητα απλά απορρίπτουν τον πόνο και τα βάσανα και συνεπώς, την ηδονή και τη χαρά. Αυτά τα άτομα θα ανακαλύψουν σε κάποιο σημείο της εξέλιξής τους σ’ αυτή τη ζωή ή αργότερα, ότι πρέπει να επιστρέψουν ξανά στο σημείο από το οποίο απέδρασαν από τα βιώματα της ψυχής τους, για να γνωρίσουν και να ζήσουν την εμπειρία που απέφυγαν.

Μόνο όσοι πέρασαν μέσα από την εμπειρία που φοβόνταν θα φτάσουν να είναι πραγματικά γαλήνιοι μέσα τους. Η ψυχή που δεν είναι πραγματικά γαλήνια ή που το έχει καλλιεργήσει τεχνητά, είναι πολύ λιγότερο ανεπτυγμένη από εκείνους που έχουν το θάρρος να μην τρέπονται σε φυγή μπροστά στα βιώματα της ζωής. Όμως συχνά συμβαίνει ο πρώτος να πιστεύει ότι είναι ανώτερος από τον δεύτερο, τον οποίο περιφρονεί για τα σκαμπανεβάσματά του. Αυτά τα σκαμπανεβάσματα πράγματι δείχνουν ότι αυτοί οι άνθρωποι βρίσκονται ακόμα βαθιά μέσα στην ψευδαίσθηση των αντιθέτων και τη δυαδικότητα, παρ’ όλα αυτά, αντιμετωπίζουν την ψευδαίσθηση και καταπιάνονται μ’ αυτή, κάτι που είναι ειλικρινές και προάγει την ανάπτυξή τους.

Το θάρρος και η ειλικρίνεια είναι ίσως τα πιο σημαντικά εφόδια για την εξέλιξη ενός ατόμου. Θα εξελιχθείτε όταν θα αντιμετωπίσετε τα βάσανα και τη χαρά. Το άτομο που αποφεύγει τα βάσανα (που τα αρνείται, που δεν τα αντιμετωπίζει φοβούμενος τα πέραν πάσης λογικής και έξω από τις πραγματικές τους διαστάσεις) αναπόφευκτα θα φοβάται και την ευτυχία και την ικανοποίηση.

Κάποιες φορές στο παρελθόν αναφέρθηκα στο φόβο της ευτυχίας και της ικανοποίησης. Από τότε, πολλοί από τους φίλους μου ανακάλυψαν ότι αυτό είναι αλήθεια. Όταν η ευτυχία είναι μακριά και είναι φαινομενικά ανέφικτη, μπορείτε να τη λαχταράτε με ασφάλεια. Ωστόσο, αν παρατηρήσετε προσεκτικά τον εαυτό σας, θα δείτε πως όταν την πλησιάζετε την αποφεύγετε, ακριβώς όπως αποφεύγετε και τα βάσανα. Και καθώς τα βάσανα και ο πόνος, ή ο θάνατος και η ζωή συνδέονται και είναι στην πραγματικότητα ένα και το αυτό, η ευτυχία σας και η ευχαρίστησή σας συνδέονται κι αυτές με τη στάση σας προς το θάνατο και τα βάσανα. Όταν αποδέχεστε το ένα, αποδέχεστε και το άλλο. Όταν διαπερνάτε το ένα και το υπερβαίνετε, διαπερνάτε και υπερβαίνετε και το άλλο.

Η στάση σας προς τον πόνο καθορίζει εάν η ψυχή σας θα ωφεληθεί κατά τη διάρκεια μιας εμπειρίας ή μόνο πολύ αργότερα. Ακόμα και μια τυφλή και αντιδραστική στάση προς τον πόνο θα ωφελήσει τελικά την ψυχή, και αυτό είναι καλύτερο από το να αποφύγει τον πόνο παραλύοντας και νεκρώνοντας την ικανότητά της να τον αισθανθεί και να τον βιώσει. Ωστόσο, μια τυφλή και αδαής στάση προς τον πόνο θα σας κάνει να υποφέρετε περισσότερο απ΄ όσο είναι απαραίτητο. Η διαδικασία της ανάπτυξης μπορεί να αρχίσει μόνο όταν η συνειδητότητά σας θα έχει μάθει να μην τον αποφεύγει. Αντίστοιχα, μια υγιής στάση με συνειδητότητα θα φέρει άμεσα ανάπτυξη και απελευθέρωση. Αυτό που σας έκανε στο παρελθόν να υποφέρετε παύει να είναι στοιχείο πόνου τη στιγμή που θα αναγνωρίσετε το μάθημα που μπορεί να σας διδάξει.

Με κανέναν τρόπο αυτό δεν σημαίνει ότι θα πρέπει να επιλέξετε εσκεμμένα τον πόνο και να απορρίψετε την ευτυχία, έχοντας την εσφαλμένη πεποίθηση ότι η ηδονή και η χαρά αντιτίθενται στο θέλημα του Θεού. Πολλές θρησκείες διδάσκουν αυτό το σφάλμα. Ο υγιής τρόπος της αντιμετώπισης του πόνου είναι ίσως το πιο σημαντικό κλειδί της ζωής. Αν τον αντιμετωπίσετε ανοιχτά και ολόψυχα και είστε πρόθυμοι να μάθετε απ’ αυτόν, διατηρώντας άθικτη τη λογική και τις ικανότητές σας (παρ’ όλο που συναισθηματικά μπορεί να βρίσκεστε στο σκοτάδι, να έχετε επαναστατήσει, να έχετε δειλιάσει και να λυπάστε τον εαυτό σας) το αποτέλεσμα θα είναι μια ευτυχία ανάλογη με το βαθμό της εξέλιξής σας από τον πόνο που βιώσατε. Αν ο πόνος νεκρώσει την ψυχή σας, θα ακολουθήσει κι άλλος πόνος (ίσως με διαφορετική μορφή) μέχρι να μην επιτρέπετε πια στην ψυχή σας να νεκρώνεται. Τότε ολόκληρη η προσωπικότητά σας θα αναζωογονηθεί λόγω αυτογνωσίας σας που θα έχει μεγαλώσει.

Υπάρχει μια ιδιαίτερη σύγχυση που θα αντιμετωπίσει ένα πνεύμα που επιδιώκει την ανάπτυξή του όταν θα προσεγγίσει τον πόνο. Πολλοί άνθρωποι που έχουν αυτογνωσία καταλαβαίνουν ότι έχουν δημιουργήσει οι ίδιοι τον πόνο. Αυτή η συνειδητοποίηση σας ταράζει κάθε φορά που έρχεστε αντιμέτωποι με τον πόνο επειδή δεν μπορείτε να διακρίνετε άμεσα ποια στάση ή συμπεριφορά σας τον προκάλεσε. Η έλλειψη αυτής της κατανόησης σας κάνει να φοβάστε ότι αυτή η κρυφή αιτία θα σας προκαλέσει κι άλλο πόνο. Δεδομένου ότι είστε ανυπόμονοι, είτε συνειδητά είτε ασυνείδητα, σαμποτάρετε τις προσπάθειές σας να βρείτε την αιτία. Οτιδήποτε γίνεται με ανυπομονησία, βιασύνη, σύγχυση ή φόβο επιβραδύνει αναπόφευκτα τη δράση. Όσοι πιστεύουν ότι ο Θεός είναι αυτός που τους προκάλεσε πόνο και ότι πρέπει να τον αποδεχτούν χωρίς να κατανοήσουν τα αίτια του, βρίσκονται σε καλύτερη θέση. Μπορεί να μην ανακαλύψουν τα αίτια για τα οποία οι ίδιοι ευθύνονται και αυτό είναι κρίμα, αλλά η στάση τους είναι πιο ήρεμη και ανοιχτή. Ωστόσο, η πεποίθηση ότι ο Θεός προκαλεί πόνο έχει δημιουργηθεί από μια οκνηρή μοιρολατρία και οδηγεί στο λογικό συμπέρασμα ότι ο Θεός είναι σκληρός και σαδιστής.

Ο καλύτερος τρόπος για να αντιμετωπίσει κάποιος τον πόνο είναι να διερευνήσει τις κρυφές, εσωτερικές αιτίες του, αποδεχόμενος προς το παρόν ήρεμα τον ανεπιθύμητο πόνο, έχοντας την κατανόηση ότι τα βάσανα που προκάλεσε στον εαυτό του έχουν θεραπευτική αξία. Κι εδώ χρειάζεται ένας σωστός συνδυασμός μιας υγιούς δραστηριότητας και μιας παθητικότητας κι όχι ένα μείγμα διαστρεβλωμένης δραστηριότητας και παθητικότητας.

Δεν μπορείτε να επιλύσετε πραγματικά το φαινομενικό μυστήριο του πόνου της ζωής αν δεν επιλύσετε τα προβλήματά σας που προκλήθηκαν από μια εσφαλμένη στάση που είχατε προς τη ζωή και το θάνατο, προς την ευχαρίστηση και τον πόνο.

Πώς μπορείτε να αντιμετωπίσετε τις καταστάσεις της ζωής αν πρώτα δεν έχετε αντιμετωπίσει τον εαυτό σας και τις κρυφές, εσωτερικές συγκρούσεις, στάσεις και πεποιθήσεις σας κι αν δεν έχετε κατανοήσει το πραγματικό νόημα των αντιδράσεών σας. Όποτε διαταράσσεστε ψάξτε να βρείτε τι είναι αυτό που επιθυμείτε και τι είναι αυτό που φοβάστε. Πηγαίνετε πέρα από την επιφανειακή λογική, πέρα από τις επιφανειακές επιθυμίες και τους φόβους, που στην πραγματικότητα δεν είναι τίποτε άλλο παρά ένα σύμπτωμα του τρόπου με τον οποίο δραπετεύετε από τον θάνατο και τον πόνο και συνεπώς, από τη ζωή και την ευτυχία.

Δεν θα σας οδηγήσει πουθενά η αντιμετώπιση των μεγάλων και γενικών ζητημάτων. Η αληθινή εξέλιξη πραγματοποιείται μόνο όταν αντιμετωπίζετε τις φαινομενικά ασήμαντες αντιδράσεις της επιθυμίας και του φόβου σας. Μόνο τότε μαθαίνεται ποια είναι η σωστή στάση προς τη ζωή και το θάνατο. Δείτε με ποιον τρόπο αποφεύγετε το θάνατο στα μικρά ζητήματα και με ποιον τρόπο μαζεύεστε μπροστά στον πόνο στις μικρές λεπτομέρειες της ζωής που μπορεί να φαίνονται ασήμαντες. Ρωτήστε αρχικά τον εαυτό σας ποια είναι τα πιο πεζά και ασήμαντα θέματα που σας προκαλούν έστω και ελάχιστα δυσαρμονία.

Όταν θα φτάσετε στο σημείο να αναρωτηθείτε, «Γιατί το θέλω αυτό; Γιατί φοβάμαι πως δεν θα το αποκτήσω;» θα καταλήξετε στην αγάπη που επιθυμείτε και στον φόβο ότι δεν θα την αποκτήσετε. Όταν αποφεύγετε την αγάπη επειδή φοβάστε ότι δεν θα την αποκτήσετε ή ότι θα την χάσετε ξανά, έχετε παγιδευτεί στη λάθος στάση προς το θάνατο που σας τόνισα στην τελευταία διάλεξη και που εκδηλώνεται με τον τρόπο με τον οποίο φλερτάρετε με το θάνατο επειδή τον φοβάστε. Αντίστοιχα, απορρίπτετε την αγάπη επειδή φοβάστε μην πληγωθείτε, μη δεν την αποκτήσετε ή μη την χάστε ξανά. Προσπαθείτε να πείσετε τον εαυτό σας ότι δεν θέλετε αγάπη. Το ίδιο συμβαίνει κι όταν μέσα σας προσπαθείτε να πείσετε τον εαυτό σας ότι δεν θέλετε τη ζωή επειδή ξέρετε ότι μια μέρα το σώμα σας δεν θα έχει πια ζωή.

Όλα τα μικρά ζητήματα τελικά οδηγούν στο ερώτημα: «να μ’ αγαπούν ή να μη με αγαπούν;» Ή αλλιώς: «ζωή ή θάνατος;» Όταν επιλέγετε σκόπιμα αυτό που δεν θέλετε εξαιτίας του φόβου σας πως δεν θα αποκτήσετε αυτό που πραγματικά επιθυμείτε, δημιουργείτε μια κατάσταση στην ψυχή σας που δεν είναι υγιής και σας νεκρώνει. Δεν είναι υγιής επειδή δεν παραδέχεστε ειλικρινά ότι επιθυμείτε πραγματικά την αγάπη και τη ζωή και ότι φοβάστε πως δεν θα έχετε αγάπη και αιώνια ζωή. Αυτή η κατάσταση δεν είναι υγιής επειδή αρνείστε στον εαυτό σας εκείνο που θα μπορούσατε πραγματικά να είχατε, αν και όχι στον βαθμό που το επιθυμείτε. Μπορεί να μην αποκτήσετε την αγάπη που επιθυμείτε, μια αποκλειστική, απεριόριστη αγάπη, με απόλυτη βεβαιότητα πως δεν θα την χάσετε ποτέ. Όμως επειδή κάθε περιορισμός της επιθυμίας σας θα δημιουργούσε μεγάλη σύγχυση στη υπερβολική πεποίθησή σας ότι δεν αντέχετε να μην ικανοποιηθεί η επιθυμία σας, εγκαταλείπετε την αγάπη που θα μπορούσατε να είχατε απορρίπτοντάς την συνολικά. Κι έτσι κάνετε τα πράγματα χειρότερα. Κατά τον ίδιο τρόπο, η επιθυμία σας να μην πεθάνετε ποτέ σας κάνει να απορρίπτετε τη ζωή.

Όλες οι καθημερινές σας αντιδράσεις και τα προβλήματά σας πηγάζουν απ’ αυτά τα βασικά ζητήματα. Ως εκ τούτου, αυτά τα βασικά ζητήματα έχουν ιδιαίτερο νόημα και εφαρμογή για εσάς. Αυτό είναι το σημαντικό βήμα που πρέπει να κάνετε για την εξέλιξή σας.

Το σημαντικότερο είναι ότι συχνά αγνοείτε πως αυτό που φοβάστε είναι ο θάνατος και τα βάσανα. Η απόρριψη της αγάπης το δείχνει αυτό. Και αυτό είναι που πρέπει να αποκαλύψετε πρώτα απ’ όλα. Μόνο τότε θα μπορέσετε να υιοθετήσετε μια υγιή στάση προς το θάνατο. Σε εξωτερικό επίπεδο μπορεί να μην αντιλαμβάνεστε αυτόν τον φόβο, αλλά κατά βάθος μπορεί αυτός να εξακολουθεί να υπάρχει, έστω και σε μικρό βαθμό. Παρατηρήστε στον εαυτό σας το σημείο στο οποίο ακόμα φοβάστε. Αντιληφθείτε το και τότε μπορείτε να μάθετε να πεθαίνετε και συνεπώς, να ζείτε! Καθώς θα αντιλαμβάνεστε τον πραγματικό φόβο του θανάτου σε όλες του τις μορφές (είτε αυτό είναι ο σωματικός θάνατος, είτε ένα αρνητικό συμβάν) απελευθερώνετε τη δύναμη της ζωής που υπάρχει μέσα σας η οποία στη συνέχεια θα σας ενδυναμώσει για να μπορέσετε να αντιμετωπίσετε αυτό που φοβάστε.

Η ζωή του Ιησού Χριστού συμβολίζει αυτή την πανάρχαια αλήθεια με θαυμάσιο τρόπο. Αυτό ήταν γνωστό σε όλους τους σοφούς και τους αναζητητές της αλήθειας κάθε εποχής. Το βλέπουμε σε πολλές φιλοσοφίες, θρησκείες και μύθους. Με τον Ιησού Χριστό ο συμβολισμός έγινε μέσω της ζωής και του θανάτου του, επειδή ο Ιησούς αντιμετώπισε τον θάνατό του με τον τρόπο που σας ανέφερα εδώ.

Πολλά απ’ αυτά που είπε ο Ιησούς δεν καταγράφηκαν και μεταφέρθηκαν προφορικά από γενιά σε γενιά. Ιδιαιτέρως εκείνα που δεν τα καταλάβαιναν οι άνθρωποι και που λόγω της περιορισμένης αντίληψης της ανθρωπότητας έμοιαζαν να έρχονται σε αντίθεση με τις άλλες διδασκαλίες του. Παρ’ όλα αυτά, δεν είναι σύμπτωση ότι καταγράφηκε η τελευταία του φράση και δόθηκε στην ανθρωπότητα, παρ’ όλο που μοιάζει να έρχεται σε μεγάλη αντίθεση με όσα πίστευαν οι άνθρωποι για τον Ιησού Χριστό και με όσα ήθελαν να δουν. Τα τελευταία λόγια του Ιησού στο σταυρό εκφράζουν την αμφιβολία του και τον φόβο του ότι τον είχε εγκαταλείψει ο Θεός. Αυτό έχει προβληματίσει πολλούς ανθρώπους. Πώς μπορεί ένα τόσο μεγάλο πνεύμα να αμφιβάλει και να φοβάται; Η ανθρώπινες ψευδαισθήσεις και εξιδανικεύσεις θα προτιμούσαν ο Ιησούς να είχε πεθάνει δοξάζοντας την πίστη, χωρίς να εκφράσει ανθρώπινες αμφιβολίες και φόβους την ώρα που τα βάσανά του βρίσκονταν στο αποκορύφωμά τους. Ήταν πολύ σημαντικό να μεταφερθούν αυτά τα λόγια στην ανθρωπότητα. Δεδομένου ότι κάθε πτυχή της ζωής και του θανάτου του Ιησού είχε μεγάλο συμβολισμό για τα ατομικά προβλήματα της ανθρωπότητας, έτσι και τα λόγια του έπρεπε να έχουν σημασία. Αυτό μπορεί να γίνει πλήρως κατανοητό μόνο αν καταλάβετε το νόημα της σημερινής και της προηγούμενης διάλεξης.

Τις τελευταίες του στιγμές, ο Ιησούς είχε ξεχάσει όλα όσα γνώριζε, όλες τις αποκαλύψεις και τη γνώση που είχε αποκτήσει. Μήπως αυτό δεν έχει συμβεί, σε κάποιο βαθμό, στον καθένα σας σε στιγμές θλίψης και άγχους όπου ενώ θυμόσαστε όσα είχατε διδαχτεί και όσα γνωρίζατε, δεν μπορούσατε να τα εφαρμόσετε; Η ψυχή σας βρισκόταν σε ένα σκοτάδι αμφιβολίας και έλλειψης πίστης. Αν εξαπατάτε τον εαυτό σας ως προς αυτό και δεν αναγνωρίζετε πώς πραγματικά αισθανθήκατε, δεν έχετε διαλέξει τη σωστή λύση. Αν αισθάνεστε ένοχοι και υπερήφανοι καθώς σκέφτεστε ότι «δεν πρέπει ούτε να αισθάνομαι, ούτε να σκέφτομαι έτσι» θα καταλήξετε να εξαπατήσετε τον εαυτό σας και συνεπώς, θα καθυστερήσετε να βγείτε από το σκοτάδι.

Ο Ιησούς το έδειξε αυτό με τον πιο ξεκάθαρο τρόπο. Εκείνος, το μεγαλύτερο απ’ όλα τα πνεύματα της δημιουργίας, είχε κι αυτός αμφιβολίες. Κι εκείνος έχασε την πίστη του για μια στιγμή. Όμως το αναγνώρισε και δεν το έκρυψε ούτε από τον εαυτό του, ούτε από τους άλλους. Τι σημαίνει αυτό; Σημαίνει τον φόβο για το άγνωστο, για το θάνατο και για τα μεγάλα βάσανα του σωματικού, του διανοητικού και του πνευματικού πόνου. Ο Ιησούς τα αντιμετώπισε αυτά ευθέως, χωρίς να προσποιείται, χωρίς να εξαπατά τον εαυτό του, χωρίς να εξαπατήσει εκείνους που πίστευαν σ΄ αυτόν. Ήταν ειλικρινής με τον εαυτό του και συνεπώς και με όσους πίστευαν σ’ αυτόν. Ήταν ειλικρινής ακόμα και την τελευταία στιγμή. Πολλοί πνευματικοί δάσκαλοι θα δίσταζαν να παραδεχτούν τις στιγμές του φόβου και της αμφιβολίας τους. Θα ντρέπονταν και θα φοβούνταν μη χαλάσει η εικόνα που έχουν γι’ αυτούς οι μαθητές τους.

Συχνά γίνεται εκλογίκευση αυτού του βασικού φόβου μέσω των «αποδεκτών» εξηγήσεων. Ο δάσκαλος μπορεί να δικαιολογήσει αυτή την ανειλικρίνεια μέσω μιας φαινομενικά αξιέπαινης στάσης που δεν θέλει να απογοητεύσει ή να αποδυναμώσει τους μαθητές. Αλλά στην πραγματικότητα, η έλλειψη ειλικρίνειας είναι αυτό που απογοητεύει τους άλλους. Η ειλικρίνεια του Ιησού δεν απογοήτευσε κανέναν, παρ’ όλο που δεν μπορούσαν να καταλάβουν πώς ήταν δυνατόν ο δάσκαλος να νιώθει αμφιβολία την ώρα του θανάτου του. Οι περισσότεροι δεν ήξεραν ότι η αμφιβολία και ο φόβος ήταν μια σημαντική οδηγία και ένα μάθημα για όλους. Όμως παρ’ όλο που δεν το καταλάβαιναν συνειδητά, μέσα τους ένιωθαν πιο δυνατοί από ποτέ, επειδή η αλήθεια πάει κατευθείαν στην καρδιά και την ψυχή, παρακάμπτοντας μερικές φορές τον εγκέφαλο.

Όταν οι διανοητικές εξηγήσεις δεν επισκιάζουν αυτό που αντιλαμβάνεται η καρδιά και η ψυχή και επιτρέπει η προσωπικότητα στη διαίσθηση να λειτουργήσει, παρ’ όλες τις φαινομενικά αντιφατικές διανοητικές εκτιμήσεις, τότε το άτομο είναι βαθιά αθώο και αγνό, παρ’ όλο που αυτά ως λέξεις δεν έχουν τίποτα να κάνουν με τις λέξεις «αθωότητα» και «αγνότητα» όπως τις χρησιμοποιούν οι φανατικοί θρησκόληπτοι. Το άτομο που έχει αυτή την αθωότητα και την αγνότητα υιοθετεί τη θέση του παιδιού όπως το είχε συστήσει ο Ιησούς.

Η συμβουλή του Ιησού να γίνουμε σαν τα μικρά παιδιά επαινεί την θέληση των παιδιών να βιώνουν τη ζωή έντονα. Οι μαθητές του Ιησού είχαν αυτή την ποιότητα. Κι εκείνοι βίωναν πλήρως τα πάντα. Και ο ίδιος ο Ιησούς Χριστός το έδειξε αυτό με τη ζωή του και με το θάνατό του. Πέρασε μέσα από τα βάσανα χωρίς περιορισμούς, χωρίς να ντρέπεται να παραδεχτεί την αμφιβολία του, το φόβο του, τον πόνο του και την ευαλωτότητά του. Μόνο όσοι είναι ανοιχτοί σαν τα παιδιά μπορούν να βιώσουν αληθινή χαρά. Αυτό δεν το έδειξε μόνο κατά τη διάρκεια της ζωής του, αλλά κι όταν επανεμφανίστηκε ως πνεύμα. Αλλά πολύ λίγα έχουν καταγραφεί γι’ αυτό.

Όπως συμβαίνει τόσο συχνά, κι αυτός ο παράγοντας έχει παρεξηγηθεί ή δεν έχει γίνει πλήρως κατανοητός. Ακόμα κι εκείνοι που καταλαβαίνουν ότι η ανάσταση του Ιησού και η επανεμφάνισή του δείχνουν τη συνέχεια της πνευματικής ζωής, δεν φτάνουν στο σημείο να κατανοήσουν αυτό το φαινόμενο από κοσμική άποψη. Νομίζουν απλά ότι ο Ιησούς έδειξε πως η ζωή συνεχίζεται και τίποτα παραπάνω. Αυτό το φαινόμενο δεν είχε σκοπό να αποδείξει μόνο ότι κάποιος συνεχίζει να ζει ως πνεύμα. Σημαίνει κάτι πολύ μεγαλύτερο για εσάς, εδώ και τώρα, ενώ είστε ακόμα ενσαρκωμένοι. Αν ο Ιησούς Χριστός ξέχασε μέσα στην απελπισία του όλα όσα ήξερε, είναι βέβαιο ότι το ίδιο θα συμβεί και σε άλλους ανθρώπους όταν περνάνε δυσκολίες. Οι διανοητικές πεποιθήσεις δεν μπορούν να προσφέρουν πολλά κάτι τέτοιες στιγμές. Ο Ιησούς το ήξερε αυτό καλύτερα απ’ τον καθένα.

Η επανεμφάνιση του Ιησού, αν δεν είχε ένα βαθύτερο νόημα δεν θα ήταν τίποτε άλλο παρά μια θεωρία για όσους δεν ήταν παρόντες και για τις επόμενες γενιές. Η επανεμφάνισή του δηλώνει ξεκάθαρα: «Αφού πέρασα τις δοκιμασίες μου χωρίς προσποιήσεις και χωρίς να εξαπατώ τον εαυτό μου και έφτασα στο τέλος, τώρα ζω με την αληθινή και απόλυτη έννοια της λέξης. Κι εσείς μπορείτε να το κάνετε αυτό. Δεν χρειάζεται να περιμένετε το σωματικό θάνατο επειδή καθημερινά πεθαίνετε πολλές φορές, με κάθε μικρή δοκιμασία και με κάθε αγώνα που δίνετε. Ο τρόπος με τον οποίο θα τα αντιμετωπίσετε αυτά καθορίζει πώς θα είναι η ζωή σας μετά και πόσο πλήρης θα είναι η χαρά που μπορεί να γίνει δική σας. Ανάλογα με το πώς θα αντιμετωπίσετε τα βάσανα και τους αγώνες σας μέσα σε ένα πνεύμα αληθείας, θα βιώσετε και τη ζωή και τη χαρά ενώ θα βρίσκεστε ακόμα στο σώμα σας». Αυτό είναι το μήνυμα, το απόλυτο μήνυμα της επανεμφάνισής του, πέρα απ’ όλες τις άλλες έννοιες που έχει. Αυτός ήταν ο μεγαλύτερος εν ζωή συμβολισμός.

Η ζωή στη γη είναι σύμβολο της πραγματικότητας κι όχι το αντίθετο. Και το ίδιο ισχύει για τη ζωή και το θάνατο του Ιησού. Σήμαινε κάτι περισσότερο από ένα μάθημα για την ιστορία της εξέλιξης, για τη ζωή μετά θάνατο και για όσα σας υπόσχονται ότι θα ακολουθήσουν μετά θάνατον. Για να βρείτε τι πραγματικά σημαίνει δεν χρειάζεται να περιμένετε μέχρι τη στιγμή που θα εγκαταλείψετε το γήινο σώμα σας. Έχετε τέτοιες ευκαιρίες καθημερινά. Δεν έχει καν σημασία αν τώρα πιστεύετε στη μετά θάνατον ζωή. Η κάθε μέρα προσφέρει σε όλους την ευκαιρία, ανεξάρτητα από το τι πιστεύουν ή τι δεν πιστεύουν, να κάνουν το καλύτερο που μπορούν στη ζωή τους με το να συνειδητοποιήσουν τι είναι ο καθημερινός «θάνατος», να τον αντιμετωπίσουν και να μάθουν έτσι να ξεχωρίζουν τι είναι αναπόφευκτο και τι όχι. Αν αντιμετωπίσετε με ήρεμο τρόπο αυτά που δεν μπορείτε να αποφύγετε (όπως το σωματικό θάνατο και τα αποτελέσματα των εσφαλμένων συμπεριφορών σας κατά το παρελθόν) και έχετε ταυτόχρονα την επιθυμία να εξελιχθείτε και να μάθετε από τις εμπειρίες σας, θα δείτε σε ποια σημεία και με ποιον τρόπο επιλέγετε δυσκολίες που θα μπορούσατε να αποφύγετε. Όσο τις επιλέγετε αυτές, τόσο θα προσκαλείτε και θα φλερτάρετε με ακραίες καταστάσεις τις οποίες θα έπρεπε είχατε αποφύγει.

Μόνο μέσα από την αναζήτηση του εαυτού σας θα μπορέσετε να δείτε πώς αντιδράτε προς ό,τι είναι αναπόφευκτο και προς ό,τι δεν είναι. Αυτό το ερώτημα δείχνει ένα πρόβλημα που μοιάζει με εκείνο της ανεξαρτησίας και της αλληλεξάρτησης. Μόνο όταν αναλύσει κάποιος τον εαυτό του θα μπορέσει να λάβει την απάντηση. Δεν υπάρχει άλλος τρόπος, δεν υπάρχουν γενικοί κανόνες τους οποίους κάποιος μπορεί να ακολουθήσει αυστηρά.

Ανακεφαλαιώνω: Καθώς η απομόνωση και η μοναξιά προέρχονται από μια εσωτερική εξάρτηση που δεν την έχετε αναγνωρίσει και που έρχεται σε αντίθεση με την υγιή αλληλεξάρτηση που απορρέει από την εξάρτηση στον εσώτερο εαυτό, το ίδιο ισχύει και με το ζήτημα του αναπόφευκτου. Όταν αποφεύγετε αυτό που είναι αναπόφευκτο, επιβάλετε στον εαυτό σας δυσκολίες που θα μπορούσατε να είχατε αποφύγει. Φοβάστε τόσο πολύ τις αναπόφευκτες δυσκολίες, ώστε επωμίζεστε μεγαλύτερες δυσκολίες. Βρείτε αυτό το μοτίβο και θα ανακαλύψετε ότι οι αναπόφευκτες δυσκολίες θα πάψουν να υπάρχουν μόλις τις αναγνωρίσετε και τις ξεπεράσετε.

Υπάρχουν ερωτήσεις;

**Ερώτηση:** Πώς γίνεται μια δυσκολία να μην είναι δυσκολία; Πάρτε, για παράδειγμα, τα βασανιστήρια. Δεν φοβάμαι το θάνατο, αλλά την αγωνία του θανάτου.

**Απάντηση:** Παραμένει δυσκολία μέχρι να την ξεπεράσετε. Δεν περιμένει κανείς από εσάς να πείτε στον εαυτό σας το αντίθετο. Αντιθέτως. Αν αρνηθείτε το φόβο σας, αυτό σημαίνει πως αποφεύγετε ή πως θέλετε να αναιρέσετε το θάνατο και συνεπώς, τη ζωή. Μόνο όσοι έχουν πεθάνει έχουν τη βεβαιότητα ότι δεν υπάρχει θάνατος. Για να το ανακαλύψουν αυτό πρέπει να τον βιώσουν. Πρέπει να βιώσει κανείς τις μικρότερες βαθμίδες του θανάτου, όπως είναι όλες οι μορφές των βασάνων, για να ανακαλύψει ότι τελικά αυτό που φοβόταν δεν ήταν οι ακραίες μορφές του θανάτου ή των βασάνων. Συχνά δεν είναι ούτε ιδιαίτερα επώδυνες, ούτε εξοντωτικές.

Θα βρείτε πολλά παραδείγματα ως προς αυτό αν εξετάσετε τη ζωή σας. Όταν επανεξετάζετε κάποιες από τις εμπειρίες της ζωής σας, θα διαπιστώσετε ότι αυτό το οποίο σας ανησυχούσε, αυτό που φαινόταν υπερβολικά τρομερό όταν στεκόσασταν μπροστά του, έπαψε να είναι φοβερό τη στιγμή που το ξεπεράσατε. Τελικά, είτε σας άφησε ανέγγιχτους ή σας άγγιξε μόνο θετικά, επειδή αυτή η εμπειρία οδήγησε στην εξέλιξή σας. Ωφέλησε συνολικά την προσωπικότητά σας. Όχι μόνο το πώς σκέφτεστε, αλλά και τη συναισθηματική σας ζωή. Αν εξετάσετε πολύ ειλικρινά τον εαυτό σας καθώς κοιτάτε πίσω, μπορεί να παραδεχτείτε ότι αυτή η εμπειρία δεν σας προκαλεί πλέον τρόμο. Συνεπώς, ο τρόμος δεν ήταν πραγματικός γιατί μια πραγματικότητα είναι μόνιμη και αμετάβλητη. Μόνο μια ψευδαίσθηση χάνει την έντασή της καθώς περνάει ο καιρός.

Ωστόσο, για όσο διάστημα βιώνετε ως πραγματικό κάτι που δεν είναι, δεν είναι λύση να προσπαθήσετε να πείσετε τον εαυτό σας να το αποφύγει. Είναι άσκοπο να προσπαθείτε να αποφύγετε κάτι που είναι αναπόφευκτο. Αυτό που θα σας βοηθήσει είναι να αναγνωρίσετε το φόβο και τα βάσανά σας και να ηρεμίσετε. Δεν μπορείτε να αποφύγετε την ψευδαίσθηση των βασάνων λέγοντας στον εαυτό σας ότι είναι μια ψευδαίσθηση. Για εσάς είναι πραγματικότητα και γι’ αυτό πρέπει να την ξεπεράσετε. Μείνετε για λίγο με τη συνείδηση της διανοητικής γνώσης σας, χωρίς να την επιβάλετε στις συναισθηματικές σας αντιδράσεις. Επιτρέψτε και στα δύο να υπάρχουν ελεύθερα, δίπλα-δίπλα, καθώς παρατηρείτε τις σκέψεις και τα συναισθήματά σας. Αυτό θα σας βοηθήσει να περάσετε μέσα από τα βάσανα και να τα βιώσετε πραγματικά. Το μόνο που θα σας βοηθήσει να ξεπεράσετε τις δυαδικότητες είναι να ζήσετε ολόψυχα τα βιώματα της ζωής, με όλες τις παραμέτρους τους.

**Ερώτηση:** Είπατε πως μόνο η ανειλικρίνεια μπορεί να απογοητεύσει τους ανθρώπους. Μπορείτε να το εξηγήσετε αυτό λίγο περισσότερο, παρακαλώ;

**Απάντηση:** Όταν χρησιμοποιώ τη λέξη «αλήθεια», δεν εννοώ τις μικρές αλήθειες που συχνά οι άνθρωποι χρησιμοποιούν με απερίσκεπτο και σκληρό τρόπο και που δεν έχουν καμία σχέση με την αλήθεια. Κάποιες φορές, η μεγάλη αλήθεια μπορεί να μην έρχεται σε αντίθεση με τη μικρή αλήθεια. Ωστόσο, η μικρή αλήθεια μπορεί κάποιες άλλες φορές να έρχεται σε μεγάλη αντίθεση με τη μεγάλη αλήθεια. Δεν υπάρχει κάποιος κανόνας ή κάποιος κανονισμός στον οποίο μπορείτε να βασιστείτε. Όπως και με κάθε αλήθεια, κάθε περίπτωση είναι διαφορετική. Χρειάζεται διάκριση και μια ενεργή διαδικασία σκέψης καθ’ όλη τη διαδρομή προκειμένου να αντιληφθεί κανείς πότε η μικρή αλήθεια αντιστοιχεί με τη μεγάλη και πότε όχι.

Τα κίνητρα του καθενός είναι αυτά που σχηματίζουν την πραγματική απάντηση σε αυτό το ερώτημα. Αν κάποιος είναι ειλικρινής με τον εαυτό του θα μπορέσει να διακρίνει ότι οι μικρές αλήθειες που προκαλούν πόνο προέρχονται από τα δικά του ελαττώματα ή τις αδυναμίες του, είτε αυτά είναι η υπερηφάνεια, η ματαιοδοξία, η αντίδραση, η ανασφάλεια, η σύγχυση ή οτιδήποτε άλλο. Ακόμα κι αν αυτά τα εσωτερικά κίνητρα έχουν καλυφθεί από σοβαρούς λόγους, αυτό δεν εξαλείφει τις βαθύτερες τάσεις που καθορίζουν το αποτέλεσμα. Όταν όμως είστε ειλικρινείς με τον εαυτό σας, δεν μπορείτε να απογοητεύσετε κανέναν άλλο. Ούτως ή άλλως, ο στόχος για να βρείτε τον εαυτό σας σε αυτό το μονοπάτι είναι να γίνετε ειλικρινείς με τον εαυτό σας.

**Ερώτηση:** Θα ήθελα να σας ρωτήσω σχετικά με την έμφαση που δίνει η εκκλησία στην ανάσταση του Ιησού Χριστού. Ποιο είναι το σχόλιό σας επ’ αυτού;

**Απάντηση:** Υπάρχουν δύο πτυχές που σχετίζονται μ’ αυτό και τη μια την έχω σχολιάσει στο παρελθόν. Ως προς την πρώτη πτυχή, επαναλαμβάνω εν συντομία ότι είναι μια παρανόηση που πηγάζει από τον εγγενή φόβο του σωματικού θανάτου. Οι άνθρωποι θέλουν να πιστεύουν σε μια φυσική συνέχεια της ζωής. Γι΄ αυτό χρειάζεται να ερμηνεύσουν την επανεμφάνιση του Ιησού Χριστού ως μια φυσική ανάσταση.

Η άλλη πτυχή έχει βαθύτερη και ευρύτερη σημασία. Περιέχει τη βαθύτερη σοφία και αλήθεια, αλλά σε συμβολική μορφή. Αυτόν τον συμβολισμό τον εξήγησα εκτενώς στην προηγούμενη διάλεξη. Η ανάσταση του Ιησού Χριστού διδάσκει συμβολικά πως αν δεν αποδράσεις από το θάνατο, τα βάσανα και το άγνωστο επειδή τα φοβάσαι, αλλά περάσεις μέσα απ’ αυτά, θα μπορέσεις να ζεις με μια βαθύτερη έννοια, ενώ θα εξακολουθείς να βρίσκεσαι μέσα στο σώμα σου. Μπορείτε να έχετε μια αγνή και ανόθευτη ζωή μόνο αν έχετε αντιμετωπίσει πλήρως το θάνατο. Όταν χρησιμοποιώ τη λέξη «αγνή» δεν εννοώ αυτό που καταλαβαίνει γενικά κάποιος με τον όρο «αγνότητα», δηλαδή μια άχρωμη κατάσταση που απορρίπτει το σώμα. Το σώμα είναι μέρος του πνεύματος και το πνεύμα μέρος του σώματος. Και τα δύο μαζί αποτελούν ένα σύνολο. Γι’ αυτό ο Ιησούς Χριστός εμφανίστηκε με ανθρώπινο σώμα. Για να δείξει ότι δεν πρέπει ούτε να το απορρίπτετε, ούτε να το αρνείστε. Αν αποδεχτείτε το θάνατο θα αναστηθείτε όσο είστε εν ζωή, μέσα στο σώμα σας, από τη δύναμη της ζωής που θα ρέει και που θα σας κάνει να βιώσετε την ευχαρίστηση και τη χαρά σε όλα τα επίπεδα της ύπαρξής σας, συμπεριλαμβανομένου και του σωματικού πεδίου. Είναι ξεκάθαρο αυτό;

**Σχόλιο:** Ναι, αλλά αυτά που είπατε ως προς το σφάλμα αυτού του τρόπου σκέψης, μπορεί να οδηγήσει κάποιον στο συμπέρασμα ότι στα σημεία που το Ευαγγέλιο περιγράφει την άφιξη των μαθητών στον τάφο, ως μια υπόσχεση είναι εντελώς ψευδής και όχι κάτι πραγματικό.

**Απάντηση:** Όχι, δεν είναι έτσι. Όταν ο Ιησούς εμφανίστηκε στους μαθητές του, στους αγαπημένους του, συνέβη ένα φαινόμενο που ήταν ανέκαθεν γνωστό και θα συνεχίσει να είναι, υπό κάποιες συνθήκες. Στη δική σας εποχή ονομάζεται, νομίζω, υλοποίηση της πνευματικής ουσίας. Είναι η συμπύκνωση της πνευματικής ύλης, όπως είναι κάθε φυσική ζωή. Όμως αυτό το γεγονός περιέχει μια βαθιά φιλοσοφική και ψυχολογική σημασία, την οποία συνήθως δεν αντιλαμβάνεστε. Όπως σας εξήγησα ήδη, αυτό που έχει σημασία είναι πως αν αντιμετωπίσετε τη ζωή και το θάνατο δεν μπορείτε να πεθάνετε. Τότε θα ζείτε με την πραγματική έννοια της λέξης. Γι’ αυτό το λόγο, αυτό που είδαν οι μαθητές ήταν αληθινό, παρ’ όλο που οι περισσότεροι δεν κατάλαβαν τη σημασία και την αιτία αυτού του γεγονότος, παρ’ όλο που ο Χριστός προσπάθησε να τους το εξηγήσει, όπως είχε συχνά κάνει και στο παρελθόν. Κάποιοι λίγοι το κατάλαβαν, αλλά όχι όλοι. Μόνο εκείνοι που δεν το είδαν αυτό απλά ως ένα φαινόμενο, το οποίο δεν ήταν μοναδικό.

**Ερώτηση:** Όσοι από εμάς δεν πιστεύουμε συνειδητά στη ζωή μετά θάνατον και δεν επιθυμούμε συνειδητά να υπάρχουμε και μετά θάνατον, μας αρέσει να απολαμβάνουμε την παρούσα φυσική ζωή. Με αυτό εννοώ το σώμα και τις χαρές και τις αισθήσεις του σώματος. Θα ήθελα να ρωτήσω κάτι ως προς ένα τέτοιο άτομο. Έχοντας ως δεδομένο το ταλέντο και μια κάποια προσωπικότητα και συμπεριλαμβανομένης της ανάγκης για μετουσίωση, είναι η επιθυμία για τη δημιουργία τέχνης και για την αθανασία μέσω της δημιουργίας το ίδιο με το να πιστεύει κανείς στη ζωή μετά θάνατον; Δεν ρωτάω αν υπάρχει ζωή μετά θάνατον.

**Απάντηση:** Το ξέρω ότι δεν ρωτάτε αυτό και δεν θα προσπαθήσω να σας απαντήσω, γιατί ό,τι κι αν πω εγώ ή οποιοσδήποτε άλλος δεν έχει καμία σημασία. Πρέπει να βρείτε μόνος σας την απάντηση μέσα από τις εμπειρίες σας. Αν έχετε μια πεποίθηση που δεν είναι αληθινά δική σας, αυτό είναι πολύ πιο βλαβερό απ’ το να παραδεχτείτε ότι δεν πιστεύετε σε κάτι. Αυτό ήταν ένα από τα σημεία που υπογράμμισα στην τελευταία διάλεξη. Τώρα θα απαντήσω σε άλλες πτυχές της ερώτησής σας.

Κατ’ αρχάς, επίτρεψτε μου να καταστήσω απολύτως σαφές ότι η πραγματική γνώση και το βίωμα της συνέχειας της ζωής μετά το σωματικό θάνατο (αν έχει φτάσει κάποιος εκεί μέσα από την εξέλιξή του) και η ορθή και υγιής συμπεριφορά όπως έχει περιγραφεί σε αυτές τις διαλέξεις, δεν μπορεί να θυσιάζει τις σωματικές απολαύσεις για χάρη μιας πνευματικής ζωής που ακολουθεί τη φυσική ζωή. Μόνο εκείνοι που προσκολλώνται στη θρησκευτική πίστη από φόβο και αδυναμία θα καταλήξουν σε ένα συμπέρασμα που έρχεται σε αντίθεση με το άλλο. Για την ακρίβεια, αν πραγματικά κατανοήσετε αυτές τις δύο διαλέξεις, αυτό θα είναι εμφανές. Δεδομένου ότι η απελευθερωμένη δύναμη της ζωής πρέπει να ρέει μέσα από το σώμα, αυτό θα κάνει το άτομο πιο δεκτικό και πιο ικανό για απόλαυση σε όλα τα επίπεδα, συμπεριλαμβανομένου και του σωματικού. Ωστόσο, αυτή η πλήρης απόλαυση μπορεί να βιωθεί μόνο αν η ψυχή είναι υγιής. Μια νοσηρή ψυχή είναι ανίκανη να βιώσει ευχαρίστηση.

Την ίδια στιγμή, αν ένα άτομο θεραπεύσει τις μη υγιείς πτυχές και συμπεριφορές τις προσωπικότητάς του, δεν θα είναι μόνο σε θέση να βιώνει μεγαλύτερη ευχαρίστηση, αλλά και να ζει μια πληρέστερη ζωή. Επίσης θα αυξηθεί και η δημιουργικότητά του. Τέτοιοι άνθρωποι αρχίζουν να βιώνουν την πραγματικότητα των πνευματικών νόμων και της αλήθειας. Δεν είναι τυχαίο ότι οι άνθρωποι που κάνουν μια επιτυχημένη ανάλυση συχνά καταλήγουν να πιστέψουν την πραγματικότητα των πνευματικών νόμων και της αλήθειας. Αυτό σπανίως δηλώνει την αποδοχή μιας δογματικής θρησκείας, αλλά δηλώνει μάλλον την παρουσία των δικών τους συνειδητοποιήσεων και εμπειριών, της εσωτερικής απόδειξης και γνώσης. Όλα αυτά είναι επακόλουθα της επούλωσης της ψυχής από τις παρανοήσεις, τις διαστρεβλώσεις και τις αποκλίσεις. Το αληθινό βίωμα της ηδονής σε όλα τα επίπεδα, η εκδήλωση των δημιουργικών ικανοτήτων και η εσωτερική γνώση της πνευματικής αλήθειας είναι αποτελέσματα της εσωτερικής υγείας.

Αντίστοιχα, όσο πιο ασθενής ή παραμορφωμένη είναι μια ψυχή, θα έχει λιγότερο πραγματική ηδονή και θα παραλύουν οι εγγενής δημιουργικές ικανότητές της. Το γεγονός ότι κάποιοι άνθρωποι είναι πολύ δημιουργικοί, παρά τις τεράστιες εσωτερικές συγκρούσεις τους, δεν έρχεται σε αντίθεση με αυτή τη δήλωση. Σε αυτές τις περιπτώσεις, το δημιουργικό ταλέντο είναι τόσο μεγάλο ώστε μπορεί να εκφραστεί παρ’ όλα τα προβλήματα της ψυχής, και δείχνει πόσο έχει αποκοπεί ένα τέτοιο άτομο από την πραγματικότητα, σε όλα τα επίπεδα. Αυτό σημαίνει πως δεν αγνοεί μόνο τους κοσμικούς νόμους και την πνευματική αλήθεια, αλλά ότι αγνοεί και την πραγματικότητα, έτσι όπως εκδηλώνεται στο γήινο πεδίο.

Η επιθυμία για την αθανασία μέσω της τέχνης είναι μια άλλη παραλλαγή της λαχτάρας του ανθρωπίνου όντος για την αιώνια ζωή και της πάλης του ενάντια στο θάνατο. Ένα άτομο θα γίνει φανατικός μιας θρησκείας αν αποδεχτεί μια πεποίθηση εξαιτίας του φόβου και της αδυναμίας του και όχι λόγω της εσωτερικής του γνώσης. Κάποιος άλλος θα πιστεύει ότι είναι πιο δυνατός από εκείνον επειδή δεν «χρειάζεται» να πιστεύει. Αλλά μέσα από την εργασία σας θα δείτε ότι αυτή η μορφή έκφρασης έχει την ίδια ρίζα με την άλλη: την επιθυμία για αθανασία. Κανείς από τους δύο δεν θέλει να αφεθεί. Και οι δύο θέλουν να κρατηθούν στη ζωή. Δεν μπορούν να τα παρατήσουν. Αυτό το κράτημα, αυτή η αδυναμία να παραιτηθούν, είτε εκδηλώνεται μέσα στο μεγάλο ερώτημα ή στα μικρά καθημερινά ζητήματα, κρατάει την ψυχή φυλακισμένη. Εμποδίζει την εξέλιξη και παράγει ένα είδος στασιμότητας σε όλα τα επίπεδα της προσωπικότητας. Μόνο η γενναιόδωρη ελευθερία που προέρχεται όταν κάποιος αφήνεται και βαδίζει προς το άγνωστο, χωρίς να έχει καμία εξασφάλιση ότι θα διατηρήσει όσα είναι πολύτιμα γι’ αυτόν, παράγει πραγματική ανάπτυξη.

Έτσι, η επιθυμία για τη αθανασία μέσα από την τέχνη, την επιστήμη ή οποιαδήποτε άλλη μορφή έκφρασης, δεν διαφέρει επί της ουσίας από τον τρόπο με τον οποίο ένας θρησκόληπτος προσκολλάται στην πίστη του εξαιτίας του φόβου του. Όπως εξήγησα και στην τελευταία διάλεξη, ακόμα κι ένας άθεος χάνει το δρόμο του και αντιμετωπίζει το θάνατο με λάθος τρόπο. Ακριβώς όπως κι ένας θρησκευόμενος. Ο δεύτερος λέει, «Θέλω να πιστέψω επειδή φοβάμαι το θάνατο. Δεν θέλω να αφεθώ». Και ο άθεος λέει, «Όσοι πιστεύουν είναι απλώς αδύναμοι. Εγώ είμαι πολύ πιο δυνατός και δεν τα χρειάζομαι όλα αυτά». Αλλά ακόμα κι αυτό το άτομο επιθυμεί την αθανασία και νομίζει ότι δείχνει δυνατός όταν αναζητά την αθανασία μέσω της δημιουργικότητας. Είναι ένας άλλος τρόπος για να προσκολλάται κανείς στη ζωή και να πολεμά το θάνατο. Ένας τέτοιος άνθρωπος φοβάται τόσο πολύ μήπως πάψει να υπάρχει ώστε δεν θα ρισκάρει να πιστέψει και μετά να απογοητευτεί σε περίπτωση που οι θρησκόληπτοι έχουν άδικο. Και οι δύο τύποι είναι ανίκανοι να παραδεχτούν ότι δεν γνωρίζουν και ότι πρέπει να αποδεχτούν το άγνωστο.

Φίλοι μου, πολλοί από τους ανθρώπους που παραδέχονται προς τους έξω αυτήν τους την άγνοια δεν σημαίνει κατ’ ανάγκην ότι το εννοούν, ότι το αισθάνονται κι ότι ζουν σύμφωνα με αυτό. Κι εκείνοι μπορεί να εκδηλώνουν τη φυγή τους από το θάνατο στις εσώτερες στάσεις τους. Μια υγιής στάση δεν καθορίζεται απ’ αυτό που πρεσβεύει και σκέφτεται κάποιος. Αυτό είναι μόνο μια ένδειξη. Έτσι, πρέπει να προσέξετε μια αξιολόγηση που βασίζεται στο πώς φέρεται κάποιος και στο τι πιστεύει. Για παράδειγμα, η επιθυμία κάποιου να πεθάνει δεν σημαίνει κατ’ ανάγκην πως πραγματικά πιστεύει στη μετά θάνατον ζωή ή πως έχει συμφιλιωθεί με την ιδέα πως μετά δεν θα υπάρχει. Μπορεί αυτό να εκφράζει απλά πως έχει κουραστεί να αντιμετωπίζει τη ζωή και το οποίο, φυσικά, σημαίνει πως δεν ξέρει πώς να αντιμετωπίσει το θάνατο.

Τώρα πάμε στο θέμα της μετουσίωσης. Η μετουσίωση μπορεί να παρεξηγηθεί και συχνά παρεξηγείται, και αυτό είναι ένα μη υγιές φαινόμενο. Έτσι όπως την αντιλαμβάνεται ένας θρησκόληπτος, αλλά και ένας ψυχαναλυτής, μπορεί να είναι μια διαδικασία διαστρεβλωμένη και επιβλαβής. Ο θρησκόληπτος μετουσιώνεται όταν λέει, «Η ζωή της σάρκας είναι αμαρτωλή. Αντιτίθεται στο πνεύμα. Εκπροσωπεί τον διάβολο και γι’ αυτό πρέπει να μετουσιώσω τις παρορμήσεις της σάρκας μου και να τις πνευματοποιήσω». Αυτό οδηγεί σε καταστολή. Κι αν δείτε την καταστολή υπό ένα νέο πρίσμα, θα δείτε ότι δεν είναι τίποτε άλλο παρά ανειλικρίνεια, αυταπάτη, στρουθοκαμηλισμός και έλλειψη αυτογνωσίας.

Από την άλλη πλευρά, ο ψυχολόγος υποστηρίζει ότι, «η πραγματικότητα είναι τόσο ζοφερή, τόσο απελπιστική και τόσο αντίθετη στην ορμή της ηδονής ώστε δεν έχω άλλη επιλογή από το να μετουσιωθώ. Έτσι συμβιβάζομαι με το μικρότερο κακό. Από τη μια πλευρά θα έπρεπε να ζω σύμφωνα με τα πιο ανεκδήλωτα και πρωτόγονα ένστικτά μου αν ήθελα να ακολουθήσω την ορμή της ηδονής. Όμως, από την άλλη πλευρά, αυτό θα με έφερνε σε σύγκρουση με το περιβάλλον μου και συνεπώς θα εμπόδιζαν εκ των προτέρων αυτή την ορμή. Έτσι η κατάσταση είναι απελπιστική».

Τα πρωτόγονα ένστικτα που δεν έχουν διοχετευτεί δεν ευνοούν την αρχή της ηδονής περισσότερο απ’ ότι τα ευνοεί η «πνευματική» απόρριψη της σωματικής ευχαρίστησης. Η ορμή της ηδονής σε μια ώριμη και υγιή ψυχή δεν επεμβαίνει ποτέ στο περιβάλλον κάποιου. Αυτό δεν γίνεται λόγω της μετουσίωσης, της παραίτησης ή της καταστολής. Συμβαίνει επειδή αυτό το ένστικτο αναπτύσσεται μαζί με την υπόλοιπη προσωπικότητα και γι’ αυτό, καθώς προχωράει η εξέλιξη, γίνεται ολοένα και πιο δεκτικό προς μια ηδονή υψηλότερης μορφής απ’ αυτή των πρωτόγονων και μη διοχετευμένων ενστίκτων. Αυτή η αυξημένη ευχαρίστηση συμπεριλαμβάνει και το σωματικό επίπεδο επειδή έχει αντιμετωπιστεί ο θάνατος και τα βάσανα μέσα από την εξάλειψη της άρνησης, και σιγά-σιγά, μέσω της διάλυσης της δυαδικότητας. Όταν θα το κάνετε αυτό, η πραγματικότητα, έτσι όπως την ξέρετε στη γη, θα αρχίσει να αλλάζει. Αρχικά με πιο λεπτό τρόπο μέσα στον εσωτερικό σας κόσμο και έπειτα στον εξωτερικό.

Είναι τελείως λάθος να πει κανείς ότι η δημιουργική ικανότητα είναι αποτέλεσμα της μετουσίωσης, ή για να το θέσουμε με διαφορετικό τρόπο, ότι προέρχεται από τη μετατόπιση της ορμής της ηδονής σε μια άλλη περιοχή της προσωπικότητας. Η υγιής ανθρώπινη προσωπικότητα, έτσι όπως προορίστηκε να είναι, είναι αρκετά πλούσια ώστε να περιέχει και τα δύο ταυτόχρονα και με πολλά άλλα μέσα έκφρασης στη ζωή. Μόνο η περιορισμένη και διαστρεβλωμένη ψυχή καλείται να επιλέξει. Είναι αλήθεια ότι αν καταστείλετε την ορμή της ηδονής θα πρέπει να εκφραστεί κάπου αλλού και συχνά εκφράζεται στην περιοχή της δημιουργικότητάς σας. Όμως αυτό δεν σημαίνει ότι δεν θα μπορούσε να εκφραστεί πιο ξεκάθαρα και πιο ισχυρά αν η προσωπικότητά σας ήταν ολοκληρωμένη, αφομοιωμένη και λειτουργούσε σε όλα τα επίπεδα με υγιή τρόπο. Θα μπορούσε να εκδηλωθεί με έναν πιο εποικοδομητικό και πληρέστερο τρόπο. Όχι ως υποκατάστατο, αλλά ως ολοκλήρωση της ζωής.

Αγαπημένοι μου φίλοι, αυτή την ιδιαίτερη ημέρα προσπάθησα να σας δείξω με ποιον τρόπο η παρούσα φάση της εργασίας μας, της εσωτερικής σας εξέλιξης, ταιριάζει με τα μεγάλα γεγονότα της ιστορίας της κοσμικής και της ανθρώπινης εξέλιξης. Να είστε όλοι ευλογημένοι. Λάβετε τη δύναμή μας, την αγάπη μας και τις ευλογίες μας. Μακάρι να πάρετε αυτή τη δύναμη και να την αξιοποιήσετε με τον καλύτερο δυνατό τρόπο. Να είστε εν ειρήνη, να είστε εν Θεώ!